ПАГАДНЕННЕ 
аб абмене інфармацыяй у сферы процідзеяння легалізацыі (адмыванню) даходаў, атрыманых злачынным шляхам, і фінансаванню тэрарызму пры перамяшчэнні наяўных 
грашовых сродкаў і (або) грашовых інструментаў праз 
мытную мяжу Еўразійскага эканамічнага саюза

Дзяржавы – члены Еўразійскага эканамічнага саюза, якія далей называюцца дзяржавамі-членамі,
кіруючыся Дагаворам аб процідзеянні легалізацыі (адмыванню) даходаў, атрыманых злачынным шляхам, і фінансаванню тэрарызму пры перамяшчэнні наяўных грашовых сродкаў і (або) грашовых інструментаў праз мытную мяжу Мытнага саюза ад 19 снежня 2011 года і прымаючы пад увагу артыкул 99 Дагавора аб Еўразійскім эканамічным саюзе ад 29 мая 2014 года,
прызнаючы неабходнасць своечасовага абмену інфармацыяй і звесткамі з мэтай недапушчэння выкарыстання наяўных грашовых сродкаў і (або) грашовых інструментаў, якія перамяшчаюцца праз мытную мяжу Еўразійскага эканамічнага саюза, для легалізацыі (адмывання) даходаў, атрыманых злачынным шляхам, і фінансавання тэрарызму,
грунтуючыся на агульнапрызнаных прынцыпах і нормах міжнароднага права,
прызнаючы меры для аховы канфідэнцыяльнасці інфармацыі, якія прымяняюцца дзяржавамі-членамі, эквівалентнымі і адэкватнымі,
пагадзіліся з наступным:
Артыкул 1
Паняцці, якія выкарыстоўваюцца ў гэтым Пагадненні, прымяняюцца ў значэннях, вызначаных Дагаворам аб процідзеянні легалізацыі (адмыванню) даходаў, атрыманых злачынным шляхам, і фінансаванню тэрарызму пры перамяшчэнні наяўных грашовых сродкаў і (або) грашовых інструментаў праз мытную мяжу Мытнага саюза ад 19 снежня 2011 года.
Артыкул 2
1. Дзяржавы-члены ажыццяўляюць узаемадзеянне і інфармацыйны абмен (далей – інфармацыйнае ўзаемадзеянне) з мэтай процідзеяння легалізацыі (адмыванню) даходаў, атрыманых злачынным шляхам, і фінансаванню тэрарызму пры перамяшчэнні праз мытную мяжу Еўразійскага эканамічнага саюза (далей – перамяшчэнне) наяўных грашовых сродкаў і (або) грашовых інструментаў.
2. Інфармацыйнае ўзаемадзеянне ажыццяўляецца шляхам прадстаўлення звестак, заяўленых фізічнай асобай пры перамяшчэнні наяўных грашовых сродкаў і (або) грашовых інструментаў у пасажырскай мытнай дэкларацыі і дэкларацыі на тавары.
Артыкул 3
Дзяржава-член вызначае орган, адказны за фарміраванне базы даных аб перамяшчэнні наяўных грашовых сродкаў і (або) грашовых інструментаў, а таксама орган (органы), адказны за прадстаўленне звестак, якія ўтрымліваюцца ва ўказанай базе даных (далей – адказны орган), і адначасова з накіраваннем пісьмовага паведамлення аб выкананні ўнутрыдзяржаўных працэдур, неабходных для ўступлення гэтага Пагаднення ў сілу, паведамляе па дыпламатычных каналах Еўразійскай эканамічнай камісіі аб такіх органах, аб упаўнаважаным органе, праваахоўных і мытных органах дзяржавы-члена, якія прымаюць удзел у інфармацыйным узаемадзеянні.
У выпадку змянення ўказаных органаў дзяржава-член у 10-дзённы тэрмін паведамляе аб гэтым па дыпламатычных каналах Еўразійскай эканамічнай камісіі.
Еўразійская эканамічная камісія ў 5-дзённы тэрмін з дня атрымання паведамлення накіроўвае іншым дзяржавам-членам інфармацыю, указаную адпаведна ў абзацы першым або другім гэтага артыкула.
Артыкул 4
1. Інфармацыйнае ўзаемадзеянне ажыццяўляецца па запытах упаўнаважаных, праваахоўных і мытных органаў адной дзяржавы-члена (далей – запытваючы орган), якія накіроўваюцца ў адказны орган іншай дзяржавы-члена (далей – запытваны орган) у пісьмовай форме на рускай мове або на дзяржаўнай мове дзяржавы-члена (з прыкладаннем перакладу на рускую мову).
2. Запыт на атрыманне звестак, указаных у пункце 2 артыкула 2 гэтага Пагаднення, падпісваецца кіраўніком або намеснікам кіраўніка запытваючага органа і ўтрымлівае:
а) найменне запытваючага органа;
б) найменне запытванага органа;
в) спасылку на гэта Пагадненне;
г) падставы і мэты накіравання запыту;
д) сціслы пераказ сутнасці запыту;
е) інфармацыю, неабходную для ідэнтыфікацыі асобы, у дачыненні да якой накіроўваецца запыт;
ж) перыяд або дату (даты), за якія запытваецца інфармацыя;
з) іншыя звесткі, неабходныя для выканання запыту.
3. Тэрмін выканання запыту не можа перавышаць 30 каляндарных дзён з даты яго атрымання запытваным органам. Пры неабходнасці выканання запыту ў больш кароткія тэрміны ў запыце робіцца адпаведная агаворка з указаннем падставы і пажаданага тэрміну выканання запыту.
Тэрмін выканання тэрміновага запыту не можа перавышаць 10 каляндарных дзён з даты яго атрымання запытваным органам.
У выпадку калі для выканання запыту запытванаму органу неабходна дадатковая інфармацыя ад запытваючага органа тэрмін выканання запыту павялічваецца на перыяд, неабходны для атрымання дадатковай інфармацыі.
У выпадку немагчымасці выканання запыту часткова або поўнасцю ў тэрміны, прадугледжаныя гэтым пунктам, запытваны орган у пісьмовай форме інфармуе запытваючы орган аб меркаваным тэрміне выканання запыту.
4. Узаемадзеянне органа дзяржавы-члена, адказнага за фарміраванне базы даных аб перамяшчэнні наяўных грашовых сродкаў і (або) грашовых інструментаў, і адказных органаў ажыццяўляецца ў парадку, устаноўленым заканадаўствам гэтай дзяржавы-члена.
5. Інфармацыйнае ўзаемадзеянне ў рамках гэтага Пагаднення можа ажыццяўляцца з выкарыстаннем інтэграванай інфармацыйнай сістэмы Саюза пры ўмове, што ўказаная інфармацыйная сістэма будзе забяспечваць меры па ахове інфармацыі, прадугледжаныя артыкулам 6 гэтага Пагаднення.
Артыкул 5
1. У выкананні запыту, указанага ў артыкуле 4 гэтага Пагаднення, адмаўляецца, калі:
а) запыт не адпавядае патрабаванням, указаным у пункце 2 артыкула 4 гэтага Пагаднення;
б) запытваючы орган не прадставіў неабходную інфармацыю запытванаму органу на працягу 2 месяцаў з дня накіравання на яго адрас запыту аб прадастаўленні дадатковай інфармацыі, неабходнай для выканання запыту;
в) запыт аб'ектыўна не можа быць выкананы па прычынах, якія не залежаць ад запытванага органа;
г) выкананне запыту можа нанесці ўрон суверэнітэту і (або) нацыянальнай бяспецы дзяржавы-члена запытванага органа.
2. У выпадках адмовы ў выкананні запыту, прадугледжаных падпунктамі «а», «в» і «г» пункта 1 гэтага артыкула, запытваючаму органу паведамляецца аб прычынах адмовы ў пісьмовай форме на працягу 10 каляндарных дзён з дня атрымання запыту запытваным органам.
Артыкул 6
1. Інфармацыя, атрыманая ў рамках гэтага Пагаднення, з'яўляецца канфідэнцыяльнай і не можа быць выкарыстана без пісьмовай згоды органа, які прадставіў такую інфармацыю, з іншай мэтай, чым тая, для якой яна запытвалася і была прадстаўлена.
Органы дзяржавы-члена, якія прымаюць удзел у інфармацыйным узаемадзеянні, прымаюць меры па ахове, захоўванні і знішчэнні атрыманай у рамках гэтага Пагаднення інфармацыі ў адпаведнасці з заканадаўствам сваёй дзяржавы. Указаная інфармацыя захоўваецца не даўжэй, чым гэтага патрабуюць мэты, для якіх яна была перададзена.
У выпадку несанкцыянаванага распаўсюджвання інфармацыі, атрыманай у рамках гэтага Пагаднення, яе страты, знішчэння або неналежнага выкарыстання кампетэнтны орган дзяржавы-члена, які запытаў інфармацыю, неадкладна інфармуе кампетэнтны орган дзяржавы-члена, які прадставіў інфармацыю, і праводзіць адпаведнае расследаванне. У выпадку неабходнасці кампетэнтныя органы дзяржаў-членаў узаемадзейнічаюць адзін з адным пры правядзенні расследавання.
Палажэнні гэтага Пагаднення, якія прадугледжваюць забеспячэнне канфідэнцыяльнасці інфармацыі, атрыманай у рамках гэтага Пагаднення, застаюцца ў сіле ў выпадку спынення дзеяння гэтага Пагаднення або выхаду дзяржавы-члена са складу яго ўдзельнікаў.
2. Парадак абмену, умовы і меры па ахове звестак, якія складаюць дзяржаўную тайну (дзяржаўныя сакрэты) дзяржаў-членаў, вызначаюцца асобнымі міжнароднымі дагаворамі, прымяняльнымі ў адносінах паміж дзяржавамі-членамі.
Артыкул 7
Абмен інфармацыяй аб адміністрацыйных і крымінальных справах, прадметам якіх з'яўляюцца наяўныя грашовыя сродкі і (або) грашовыя інструменты, звязаныя з легалізацыяй (адмываннем) даходаў, атрыманых злачынным шляхам, і (або) фінансаваннем тэрарызму, ажыццяўляецца ў рамках міжнародных дагавораў, прымяняльных у дачыненнях паміж дзяржавамі-членамі.
Артыкул 8
Спрэчкі, звязаныя з тлумачэннем і (або) прымяненнем гэтага Пагаднення, вырашаюцца ў парадку, вызначаным Дагаворам аб Еўразійскім эканамічным саюзе ад 29 мая 2014 года.
Артыкул 9
Па ўзаемнай згодзе дзяржаў-членаў у гэта Пагадненне могуць быць унесены змяненні, якія афармляюцца асобнымі пратаколамі і з'яўляюцца неад'емнай часткай гэтага Пагаднення.
Артыкул 10
Гэта Пагадненне ўступае ў сілу па сканчэнні 10 каляндарных дзён з даты атрымання дэпазітарыем па дыпламатычных каналах апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для ўступлення гэтага Пагаднення ў сілу.
Гэта Пагадненне з'яўляецца міжнародным дагаворам, заключаным у рамках Еўразійскага эканамічнага саюза, і ўваходзіць у права Еўразійскага эканамічнага саюза.
 

Аформлена ў горадзе Масква «20» ліпеня 2021 года ў адным арыгінальным экзэмпляры на рускай мове.
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай  дзяржаве-члену яе засведчаную копію.

